Οργάνωση Νέων Νέας Δημοκρατίας

Διατελέσαντες Πρόεδροι

Πρόεδροι της ΟΝΝΕΔ έχουν διατελέσει μεταξύ άλλων: ο Αναστάσης Παπαληγούρας (1976-1978), ο Βασίλης Μιχαλολιάκος (1982-1984), ο Βαγγέλης Μεϊμαράκης (1984-1987), ο Γιώργος Βουλγαράκης (1987-1989), Κωστής Χατζηδάκης (1992-1994), ο Ευριπίδης Στυλιανίδης (1994-1995), ο Γιώργος Παπανικολάου (2004-2009), ο Ανδρέας Παπαμιμίκος (2010-2013), ο Σάκης Ιωαννίδης (2013-2016) και ο Βασίλης Γεωργιάδης (Φεβρουάριος 2016 -  Απρίλιο 2016). 
Μετά το 10ο τακτικό συνέδριο της ΟΝΝΕΔ, που έλαβε χώρα στον Εύοσμο Θεσσαλονίκης την 15η και 16η Απριλίου 2016, ο Πρόεδρος της ΝΔ Κυριάκος Μητσοτάκης διέγραψε τον Βασίλη Γεωργιάδη από τη ΝΔ και ως εκ τούτου εξέπεσε του αξιώματός του.
Στο Συνέδριο Επανίδρυσης της ΟΝΝΕΔ, εξελέγη νέος Πρόεδρος ο Κώστας Δέρβος.

Κεντρική Επιτροπή

Η Κεντρική Επιτροπή της ΟΝΝΕΔ αποτελεί το ανώτατο καθοδηγητικό όργανο της οργάνωσης μεταξύ δύο Συνεδρίων, διαθέτοντας το γενικό τεκμήριο αρμοδιότητας, και  μεριμνά για την ανάπτυξη της ΟΝΝΕΔ και την οργάνωση της πολιτικής της δραστηριότητας στα πλαίσια των Καταστατικών διατάξεων του Κόμματος και του παρόντος Κανονισμού.
Η Κεντρική Επιτροπή συγκροτείται από τον Πρόεδρο της ΟΝΝΕΔ και εκατό (100) μέλη που εκλέγονται από το Συνέδριο. Συγκαλείται από τον Πρόεδρο της ΟΝΝΕΔ μετά από εισήγηση του Γραμματέα της Κ.Ε. της ΟΝΝΕΔ, τακτικά μεν κάθε τρεις μήνες, έκτακτα δε, σε επείγουσες περιπτώσεις.

Πολιτική Ακαδημία

Σκοπός της δημιουργία της είναι η παροχή επιμόρφωσης στα στελέχη αλλά και η διαμόρφωση στελεχών με εξειδίκευση. Η Πολιτική Ακαδημία, έχει ως στόχο  να οδηγήσει στην στελέχωση της Οργάνωσης από νέους που θα συγκροτούν έναν πολιτικό φορέα που θα εκφράζει μια παραγωγική γενιά Ελλήνων. 
Σύμφωνα με το άρθρο 26 του Κανονισμού Λειτουργίας της ΟΝΝΕΔ, έπειτα από ψήφιση από το Εκτελεστικό Γραφείο, σχηματίζεται το Διοικητικό Συμβούλιο της Πολιτικής Ακαδημίας της ΟΝΝΕΔ.

Συνέδριο

Το Συνέδριο της ΟΝΝΕΔ είναι το ανώτατο και κυρίαρχο όργανο της οργάνωσης.
Αποτελείται από τον Πρόεδρο της ΟΝΝΕΔ, τα μέλη της Κεντρικής Επιτροπής (Κ.Ε.) της ΟΝΝΕΔ, τους Προέδρους Νομαρχιακών Επιτροπών της ΟΝΝΕΔ και τους αιρετούς συνέδρους, οι οποίοι αποκτούν την ιδιότητα του Συνέδρου με τη συλλογή τριάντα ηλεκτρονικών υπογραφών από μέλη της ΟΝΝΕΔ, μέσω ειδικής ηλεκτρονικής πλατφόρμας.
Συνέρχεται τακτικά ύστερα από απόφαση της Κεντρικής Επιτροπής και κατόπιν προτάσεως του Προέδρου της ΟΝΝΕΔ κάθε τρία χρόνια.
Συνιστά το ανώτερο και κυρίαρχο όργανο της ΟΝΝΕΔ, καθώς εγκρίνει τη λογοδοσία της Κ.Ε. για όσα διαδραματίστηκαν κατά τη θητεία της, εκλέγει τον Πρόεδρο και τα μέλη της Κ.Ε. της ΟΝΝΕΔ, εκλέγει τους Συνέδρους της ΟΝΝΕΔ στο Συνέδριο της Νέας Δημοκρατίας, αλλά και τους εκπροσώπους της ΟΝΝΕΔ στην Πολιτική Επιτροπή της Νέας Δημοκρατίας, ορίζει το ευρύτερο πλαίσιο δράσης της ΟΝΝΕΔ σε ζητήματα Νεολαίας, εγκρίνει τις υποψηφιότητες των μελών της ΟΝΝΕΔ για θέσεις εκπροσώπων σε όργανα διεθνών ενώσεων και κομματικών νεολαίων, επιλέγει τα μέλη του Διοικητικού Συμβουλίου της Πολιτικής Ακαδημίας της ΟΝΝΕΔ, κατόπιν προτάσεως του Προέδρου και ακρόασης των υποψηφίων και απονέμει τον τίτλο του μέλους επί τιμή σε προσωπικότητες που τίμησαν με το έργο τους την Οργάνωση, το Κόμμα ή το κοινωνικό σύνολο ευρύτερα.

Συνέδριο Επανίδρυσης ΟΝΝΕΔ

Ο Κυριάκος Μητσοτάκης στις 27 Ιουνίου 2016, όρισε επταμελή Διοικούσα Επιτροπή, υπό το δικηγόρο Νίκο Σωτηρόπουλο, για να οδηγήσει την ΟΝΝΕΔ σε Συνέδριο Επανίδρυσης. Για πρώτη φορά στην Ελλάδα, υιοθετήθηκε ηλεκτρονικό σύστημα ψηφοφορίας αποκλειστικώς μέσω ίντερνετ για την ανάδειξη των συνέδρων, χωρίς τη χρήση κάλπης, με απόφαση της Διοικούσας Επιτροπής. Οι υποψήφιοι σύνεδροι και τα μέλη ταυτοποιούνταν μεταξύ άλλων, μέσω του μητρώου εκλογικού σώματος του Υπουργείου Εσωτερικών και της ανάρτησης αστυνομικής ταυτότητας. Για να αναδειχθεί κάποιος σύνεδρος, έπρεπε να συγκεντρώσει 30 μοναδικές ηλεκτρονικές υπογραφές από τα διαπιστευμένα μέλη. Τελικά, στη διαδικασία συμμετείχαν 32.063 μέλη, με το 1/3 να είναι νέα μέλη, ενώ το 56% ήταν κάτω από 23 ετών. Αναδείχθηκαν 960 σύνεδροι από την Ελλάδα και το εξωτερικό.
Μερίδα μελών προσκείμενων στο διαγραφέντα πρώην πρόεδρο της ΟΝΝΕΔ, Βασίλη Γεωργιάδη, αμφισβήτησε αρχικώς την εγκυρότητα της διαδικασίας, αλλά κατόπιν απέσυρε τις κατηγορίες, εστιάζοντας στην πρόταση για εκλογή του νέου Προέδρου της ΟΝΝΕΔ από τη βάση. Ωστόσο, το αίτημα δεν κατατέθηκε ποτέ στο Συνέδριο, καθώς οι προτείνοντες δεν αναδείχθηκαν ως σύνεδροι.
Το Συνέδριο Επανίδρυσης της ΟΝΝΕΔ διεξήχθη στο Μεσογειακό Εκθεσιακό Κέντρο Παιανίας, στις 21-23 Οκτωβρίου 2016 με κεντρικό σύνθημα: "Με σεβασμό στην ιστορία, με το βλέμμα στο αύριο". Πρόεδρος της Οργανωτικής Επιτροπής αναδείχθηκε ο Απόστολος Παπαποστόλου, πολιτικός επιστήμων. Ο νέος Κανονισμός Λειτουργίας της ΟΝΝΕΔ που ψηφίσθηκε περιελάμβανε: την παγίωση του κανόνα των 30 ηλεκτρονικών υπογραφών για την ανάδειξη συνέδρων, την εκλογή Προέδρου ΟΝΝΕΔ από το συνέδριο, τη μείωση του αριθμού των μελών της Κεντρικής Επιτροπής σε 100, την υποχρέωση το Εκτελεστικό Γραφείο να λαμβάνει ψήφο εμπιστοσύνης από την Κεντρική Επιτροπή και τη στελέχωση της Πολιτικής Ακαδημίας Επιμόρφωσης κατόπιν προκήρυξης με συγκεκριμένα τυπικά προσόντα.
Την τελευταία ημέρα του Συνεδρίου, στις 23/10/2016, νέος Πρόεδρος της ΟΝΝΕΔ εξελέγη ο ηλεκτρολόγος μηχανικός Κώστας Δέρβος με ποσοστό 75,84% έναντι 22,04% του Ανδρέα Καρασαρίνη, κοινωνιολόγου-μάνατζερ. Την ίδια μέρα εξελέγησαν επίσης τα 100 μέλη της Κεντρικής Επιτροπής και οι 15 εκπρόσωποι της ΟΝΝΕΔ στην Πολιτική Επιτροπή της Νέας Δημοκρατίας. Για πρώτη φορά, η καταμέτρηση των ψηφοδελτίων ήταν ανοικτή, υπό την εποπτεία των συνέδρων και παρατηρητών.

Δολοφονία Νίκου Τεμπονέρα

Στις 8 Ιανουαρίου 1991 κατά τη διάρκεια των κινητοποιήσεων ενάντια στην εκπαιδευτική μεταρρύθμιση του τότε υπουργού παιδείας Βασίλειου Κοντογιαννόπουλου, ο γραμματέας της τοπικής οργάνωσης ΟΝΝΕΔ Πάτρας, Ιωάννης Καλαμπόκας δολοφόνησε τον απεργό εκπαιδευτικό Νίκο Τεμπονέρα. Ο Ιωάννης Καλαμπόκας κρίθηκε ένοχος για ανθρωποκτονία εκ προμελέτης και εξέτισε ποινή 7 ετών από τα 17 στα οποία είχε μειωθεί η αρχική ισόβια ποινή που του αποδόθηκε.

Αυτόνομα τμήματα - οργανώσεις

Η φοιτητική και σπουδαστική παράταξη της Ο.Ν.ΝΕ.Δ. είναι η Δημοκρατική Ανανεωτική Πρωτοπορία - Νέα Δημοκρατική Φοιτητική Κίνηση (Δ.Α.Π.-Ν.Δ.Φ.Κ.) σε Πανεπιστήμια και ΤΕΙ και η μαθητική παράταξή της είναι η Μαθητική Ανεξάρτητη Κίνηση (Μ.Α.ΚΙ.).